
A nemzetközi szervezetek és nagyhatalmak szerepe az orosz-ukrán konfliktusban

Dolgozatomban Oroszország és Ukrajna háborús helyzetét vizsgálom a nemzetközi kapcsolatok szintjén. Azért választottam ezt a témát, mert illeszkedik jelenlegi tanulmányaimhoz, illetve szakmai kíváncsiság is vezérelt, hiszen e szakterületet illetően befolyásolta érdeklődésem a biztonságpolitika, a béke- és konfliktuskutatás. Nem utolsó sorban a háború aktualitására hívom fel a figyelmet, ami immár egy nyolc éve húzódó konfliktus következménye. Dolgozatom elkészítésében elsősorban szekunder kutatást alkalmaztam, amelyet azonban egy kvalitatív kutatással, nevezetesen egy szakértői interjúval egészítettem ki. Ebben Szarka Csaba ezredes, a Magyar Honvédség Modernizációs Intézetének innovációs stratégiai osztályvezetője volt segítségemre. A téma feldolgozásának célja, hogy az Oroszország és Ukrajna közötti konfliktust – a kelet-ukrajnai háború – nemzetközi kapcsolatok szintjén bemutassam. Nemzetközi kapcsolatok alatt nyugati hatalmakat, katonai szövetséget és regionális szervezetet értek. A dolgozatom első részében elemzem a konfliktust kiváltó okokat, majd a dolgozat második részében megvizsgálom a konfliktus kiéleződését. A következő fejezetben bemutatom a korábban említett nemzetközi szervezetek reakcióit, majd a jelenlegi helyzetet ismertetem. Végül egy összehasonlító elemzés keretében megvizsgálom az akkori, illetve a jelenlegi orosz-ukrán helyzetet. Dolgozatom végén pedig összegzem a leírtakat.



